
S
SSdet nye Universitetet i Tromsø 

Innledning

Styrene for Universitetet i Tromsø og Høgskolen i Tromsø har i arbeidet med fusjonen vedtatt en felles programerklæring og avtalt sentrale forutsetninger for fusjonen. Strategiprosessen som nå starter bygger på disse dokumentene, samt søknaden som ble sendt Kunnskapsdepartementet i desember 2007. Strategidokumentet beskriver de mål og satsingsområder som det nye Universitetet i Tromsø har for årene som kommer. 
Fusjonsprosessen er inngangen til en kontinuerlig utviklingsprosess som har som mål å oppnå de gevinstene vi har identifisert for det nye universitetet. 


For å lykkes med integrasjonen må det legges stor vekt på å få medarbeidere, studenter og andre aktører til å delta aktivt i en åpen og konstruktiv, men også krevende prosess i arbeidet med å realisere de målene som er satt. 

Strategidokumentet skal være retningsgivende for de øvrige prosessene som iverksettes i forbindelse med integrasjonen, og er utformet med særlig vekt på at det skal være et nyttig redskap for dette arbeidet. Mål og satsingsområder gjelder for den første fireårsperioden (2009-2013).
Visjon

Vi skal skape et nasjonalt og internasjonalt kraftsenter for kompetanse, vekst og nyskapning i nordområdene. 
Universitetet i Tromsø vil være forankret i følgende virksomheter: grunnforskning, praksisnær profesjonsforskning, faglig og kunstnerisk utviklingsarbeid, forskningsformidling, disiplinært forankret utdanning og profesjonsutdanning. Med dette mangfoldet som utgangspunkt skal vi skape nye og spennende løsninger innenfor forskning, utdanning og formidling. Vi skal skape en ny type kunnskapsinstitusjon som kan ivareta, samordne og videreutvikle universitetets og høgskolens respektive fortrinn.
Kunnskapsmotor i landsdelen. Universitetet i Tromsø skal være pådriver og ressurs for den videre velferdsutviklingen i Nord-Norge. Universitetet skal bli en tydeligere regional aktør og samarbeidspartner for offentlig og privat arbeidsliv. Universitetet skal ta et særlig ansvar for å utdanne kandidater med gode og relevante kvalifikasjoner til sentrale yrker innenfor velferdssamfunnet, som helse, omsorg, kultur og utdanning. Samtidig krever innovasjon og verdiskapning i næringslivet godt kvalifiserte kandidater på områder som naturvitenskap, teknologi og økonomi. Utviklingsarbeidet innenfor disse områdene skal foregå i et nært samarbeid med næringslivet, kunst- og kulturlivet, offentlig sektor og samfunnet for øvrig.  Universitetet er opptatt av å utvikle den totale forsknings- og utdanningsvirksomheten i Nord-Norge, og skal aktivt søke gode og effektive løsninger for samarbeid og arbeidsdeling med de øvrige forsknings- og utdanningsinstitusjonene i landsdelen.
Sentral i nasjonens nordområdesatsing. Kompetanse er den sentrale innsatsfaktoren i utviklingen av nordområdene. Den store nasjonale satsingen og langsiktige utviklingen i nordområdene utfordrer Universitetet i Tromsø til å bygge opp og videreutvikle sterke forskningsmiljøer og undervisningstilbud innenfor en rekke områder. 
Universitetet skal engasjere seg i forvaltningen av både marine ressurser, fossile og fornybare energikilder og i de mange og ulike kulturene i nordområdene. Universitetets innsats i nordområdene skal være preget av en høy etisk bevissthet om helse, miljø og klima, kultur og gode levekår for alle som bor i nord.
En internasjonal ressurs på våre spesialområder. Universitetet i Tromsø skal være internasjonalt orientert. Vårt internasjonale engasjement skal være basert på kunnskap, respekt og forståelse. De komparative fortrinn som er opparbeidet gjennom særlig sterke fagmiljøer og geografisk beliggenhet, skal utnyttes og forsterkes.  På disse fagfeltene skal Universitetet konkurrere om forskningsmidler både nasjonalt og internasjonalt. Universitetet skal bidra til internasjonalt freds- og solidaritetsarbeid ved å ta initiativ for å styrke forsknings- og utdanningsmiljøer i utviklingsland.  
Verdigrunnlag
Virksomheten ved Universitetet i Tromsø skal kjennetegnes ved: 
Åpenhet og nærhet. Ansatte og studenter skal arbeide i et akademisk, faglig og sosialt fellesskap, som er åpent for impulser, tanker og idéer. Den nærhet som kjennetegner forholdet mellom ansatte og studenter skal ivaretas. Aktiv studentinvolvering i læringssituasjonen er en målsetting.
Åpen meningsutveksling og dialog mellom mennesker med ulik bakgrunn, kompetanse og livserfaring skal legge grunnlaget for kunnskapsutvikling, et godt og inspirerende arbeidsmiljø og fruktbare relasjoner til samfunns- og næringslivet utenfor universitetet. Arbeidet med å videreutvikle universitetet som antirasistisk sone skal fortsette. 
Engasjement. Universitetet skal være opptatt av å stille spørsmål og finne svar, men også av å forvalte, formidle og anvende disse kunnskapene i nært samspill med sine omgivelser. Ansatte og studenter skal oppmuntres til kritisk deltakelse i samfunnsdebatten, basert på respekt for menneskerettigheter, likeverd og ytringsfrihet.
Kreativitet. Universitetet skal være kreativt og nyskapende både intellektuelt og i måtene vi driver vår virksomhet på. Tradisjoner og kontinuitet skal kombineres med en vilje til å se og gjøre ting annerledes og bedre enn før. Universitetet skal utmerke seg som en initiativrik og endringsdyktig organisasjon. 
Troverdighet. Universitetet skal drive sin virksomhet etter høye faglige og etiske standarder. Likestilling, likeverd og tillit skal prege virksomheten. Utdanning, forskning og utvikling skal være gjenstand for kontinuerlig kvalitetssikring og kritikk i relevante fora. Evnen til å se sitt fagfelts begrensninger er en forutsetning for faglig utvikling. Ansatte og studenter skal være opptatt av og informert om den risiko som er forbundet med virksomheten de deltar i.

Akademisk frihet. Universitetet skal verne om og fremme faglig autonomi og individuell akademisk frihet slik at universitetet kan løse sine oppgaver på en uavhengig og kritisk måte. Ansatte skal ha rett til å velge emne og metode for sin forskning eller sitt utviklingsarbeid innenfor de rammer som følger av ansettelsesforhold eller særskilt avtale.

Forskning

Universitetet i Tromsø skal være en institusjon for forskning og faglig og kunstnerisk utviklingsarbeid av høy kvalitet. Universitetet skal bidra til at den nasjonale bredden i grunnforskningen blir ivaretatt. På utvalgte områder skal universitetet være i internasjonal front. 
Økt aktivitet. Universitetet har særlige utfordringer innenfor forskning og faglig og kunstnerisk utviklingsarbeid. En hovedutfordring vil være å arbeide for økt vitenskapelig publisering. Som et ledd i dette arbeidet skal universitetet legge til rette for at alle vitenskaplige ansatte fortsatt skal ha gode vilkår for forskning og utviklingsarbeid. Det er et mål at alle med forskningsandel i stillingen publiserer jevnlig i tellende publikasjonskanaler. Å opprettholde gode ordninger for forskningsterminer er viktig for dette formålet. 
Et annet virkemiddel vil være å styrke faglig og strategisk forskningsledelse og oppfølging av den enkelte forsker.  Det er av stor betydning at de ansattes forskning kvalitetssikres og videreutvikles i forpliktende og institusjonaliserte former for forskningssamarbeid, ikke bare, regionalt og nasjonalt, men også internasjonalt.
Faglig utviklingsarbeid og forskning i samarbeid med eksterne aktører i samfunns- og næringsliv må ivaretas og forbedres, både for å styrke profesjonsforskningen og for å bidra til samfunnsutvikling. Det må arbeides for økt vekt på   kunstnerisk utviklingsarbeid og for inkludering av dette i de  nasjonale finansieringsmodeller. Det er et mål at ressurser til faglig og kunstnerisk utviklingsarbeid alltid skal medføre økt offentliggjøring og publisering.
Universitetet skal aktivt utnytte de mulighetene som fusjonen gir til å skape nye og tverrfaglige miljø for forskning og faglig og kunstnerisk utviklingsarbeid.
Strategiske satsinger. Bredde og jevnt høy kvalitet er nødvendige, men ikke tilstrekkelige betingelser for å kunne opprettholde en framgangsrik forskningsinstitusjon. Universitetet er også avhengig av å kunne bygge og opprettholde robuste fagmiljøer som kan hevde seg internasjonalt. Slike satsinger bidrar også til å berike og inspirere de lokale forskningsmiljøene, og er viktige i den stadig hardere konkurransen om eksterne forskningsmidler, særlig fra Norges forskningsråd og EU, men også fra næringslivet. 

Universitetet ser det som viktig å kunne identifisere og stimulere de som har vilje og faglig potensial til å konkurrere på de ulike nasjonale og internasjonale arenaer for fremragende forskning. Solide forskningsadministrative støtteapparat for slike satsinger er en forutsetning. 
Universitetet skal arbeide for at forskerutdanningen kan foregå i strukturerte og godt kvalitetssikrede forskerutdanningsprogram som kan løfte fram nye forskningstalenter. 

Universitetets nordområdeprofil. Universitetet har et særlig ansvar for å bygge fremragende miljøer på de områder hvor universitetet i kraft av geografisk beliggenhet har komparative fortrinn og særlige forpliktelser. Universitetet ønsker å spisse forskningsinnsatsen inn mot landsdelens behov, og vil bidra forskningsmessig til Norges nordområdesatsing fram mot 2020. Universitetet skal konkurrere om å få flere fremragende forskningssentra (både SFF og SFI) på nordområderelevante områder, som for eksempel innen det arktisk marine fagfelt, levekårs- og kulturforskning, urfolksproblematikk og relevant helseforskning.  
Næringsrettet forskning. Universitetet vil styrke næringsrettet forskning og innovasjon. Som et ledd i denne satsingen skal randsoneaktiviteten styrkes. Universitetet skal praktisere      aktivt og målrettet eierskap i randsoneinstitusjoner. 
Kommersielt utnyttbare idéer og forskningsresultater skal videreutvikles i samarbeid med blant annet Norut-gruppen, TTO Nord, Norinnova, Nofima, Nasjonalt senter for telemedisin, Instituttene i Polarmiljøsenteret. Andøya rakettskytefelt, Energicamp Nord, DNMI, og andre miljø i landsdelen og Barentsregionen. Målet er næringsmessig omstilling og fornyelse. 
Det skal legges bedre til rette for at også samfunnsvitenskapelige og humanistiske disipliner kan delta på arenaen for forskningsmessig innovasjon. 
Profesjonsrettet forskning og utviklingsarbeid. Universitetet har et særlig ansvar for å styrke profesjonsforskning og praksisnær forskning. Det er behov for økt innsats på dette felt.  Universitetet har mange profesjonsstudier og anser dette som en viktig del av sitt samfunnsansvar. Tilrettelegging for karriereveien førstelektor – dosent medfører en ny mulighet for universitetet til å vektlegge og utvikle utøverkompetanse innen komplekse yrkes- og profesjonsfelt.
Forskningsetikk. Universitetet har i alle deler av sin forskningsmessige virksomhet ansvar for å forebygge uredelighet og sikre at egne forskere er kjent med sentrale forskningsetiske prinsipper. 
Infrastruktur. Alle deler av den forskningsmessige virksomheten avhenger av at den forskningsmessige infrastrukturen – fra forskningsfartøy via klassiske vitenskapelige samlinger til digitale databaser og forskningsredskaper – er tilgjengelig innenfor alle fag og disipliner. Universitetet skal ha høy kvalitet på dette området. 
Utdanning

Universitetet i Tromsø skal ha et godt og relevant utdanningstilbud basert på forskning og faglig og kunstnerisk utviklingsarbeid. Universitetet skal opprettholde bredde og mangfold i sitt samlede utdanningstilbud. 
Samkjørte og helhetlige studieløp. Den viktigste utfordringen på kort sikt vil være å integrere parallelle og komplementære utdanningsløp fra de to institusjonene, slik at disse kan fremstå som konkurransedyktige og helhetlige. Den sjansen som byr seg ved fusjonen, består ikke i å redusere mangfoldet i de ulike utdanningsløpene, men i å tenke helhetlig, tverrfaglig og strategisk. Når programmene utformes, må dublering av fag- og kompetansemiljøer unngås. Ødeleggende intern konkurranse om studenter fakultetene imellom må forhindres. 
Lærerutdanningen representerer kanskje den største utfordringen. Det er bred politisk enighet om at dagens allmenlærerutdanning må fornyes og at dens faglige fundament må styrkes. Universitetet skal benytte den sjansen fusjonen gir til å modernisere norsk lærerutdanning.

Rekruttering. Den viktigste langsiktige utfordringen vil være å sikre god og stabil rekruttering av studenter til universitetet. 
De demografiske prognosene viser en reduksjon i antallet ungdommer, særlig i Nord-Norge. Nedgangen i nord forsterkes også ved at det er flere studenter i landsdelen som søker seg til høyere utdanningsinstitusjoner i Sør-Norge enn motsatt. Det gir igjen ekstra utfordringer med tanke på å få tilstrekkelig kompetent arbeidskraft til landsdelen. Det er også en økende tendens til at ungdom ønsker å studere i de store byene og at voksne ønsker tilrettelagte fleksible tilbud, gjerne desentralisert.
Stabil og god studentrekruttering krever at utdanningstilbudet holder høy kvalitet, er fleksibelt, yrkesrelevant, internasjonalisert og godt markedsført.
Kvalitet: Forbedring av faglig og pedagogisk kvalitet i utdanningene skal prioriteres foran økning i bredden av emne- og studietilbudet. Utdanningstilbudene skal stimulere studentenes kritiske og kreative tenkning, fremme faglig og personlig utvikling. Alle bachelorprogrammer skal gi grunnlag for videre studier på mastergradsnivå. Det er også et mål at mastergradene skal kunne videreføres til en doktorgrad. Universitetet skal ha gode og strukturerte doktorgradsprogram. 

Alle deler av studietilbudet skal ha kompetanseprofiler som tilfredsstiller NOKUTs krav. Det skal implementeres internasjonale standarder for emnebeskrivelser, og systemet for kvalitetssikring av studier skal vedlikeholdes og videreutvikles. Studentenes tilbakemeldinger skal tillegges stor vekt i kvalitetsarbeidet, og det skal legges til rette for et velfungerende studentdemokrati. Tilbakemeldinger fra tidligere kandidater, fra arbeidslivet og fra andre læresteder, vil bli hentet inn og benyttet i kvalitetsarbeidet.

Yrkesrelevans: Yrkesrelevansen skal være tydelig og det skal knyttes sterkere bånd mellom fagmiljøene og yrkeslivet. Kvaliteten på dagens praksisordinger skal sikres, og det skal arbeides for at en større andel av utdanningene kan etablere praksisordninger.

Fleksibilitet: Universitetet skal innrette sitt utdanningstilbud slik at det gir høy grad av fleksibilitet til å tilfredsstille skiftende utdanningsbehov og målgrupper. Universitetet skal være nasjonalt ledende og nyskapende innenfor desentralisert og nettbasert utdanning slik at større deler av landsdelens befolkning kan nås med relevante utdanningstilbud. Tilbud om fleksible etter – og videreutdanninger er viktig for å vedlikeholde og oppdatere kompetanse i landsdelen. 
Internasjonalisering: Universitetet skal styrke det internasjonale engasjementet i utdanningene. Studentene skal tilbys faglig godt tilrettelagte delstudier i utlandet, og universitetet må tilby det samme til utenlandske studenter.  Flere felles studieprogram (”joint degrees”) med gode utenlandske universiteter er et mål. 
Markedsføring: For at utdanningstilbudene skal være godt synlige for potensielle studenter, skal universitetet fornye og forsterke markedsføringsstrategien. Universitetet skal være særlig god på tidsmessig nettbasert markedsføring, og utnytte de fortrinn som satsingen på prosjektet Studentbyen Tromsø kan gi.
Formidling og samfunnskontakt

Universitetet i Tromsø skal styrke sin posisjon og sitt omdømme gjennom god kommunikasjon og en tydelig profil. 
Kompetanseleverandør i landsdelen. Universitetene må i stadig økende grad bidra til å legitimere sin eksistens ved å vise at høyere utdanning og forskning har relevans for samfunnet rundt.  Universitetet i Tromsø skal være en attraktiv og pålitelig kunnskapsleverandør og samarbeidspartner i landsdelen. Resultatene fra forskning og faglig utviklingsarbeid skal formidles til brukergrupper og allmennheten.  Universitetet skal styrke kunst- og kulturlivet og bidra til en positiv samfunnsutvikling. 
Gode møteplasser for kommunikasjon. Universitetet skal ta aktivt del i samfunnsdebatten ved å styrke de eksisterende arenaene for formidling og kommunikasjon og å utvikle nye. Det er en særlig utfordring å få til nettverk og kommunikasjonsformer som gir institusjonen best mulig innsikt i spørsmål av betydning for landsdelen.  Universitetet skal videreutvikle populærvitenskapelige publikasjoner og stimulere til økt foredragsvirksomhet rettet mot allmennheten. 

Det er et mål å styrke Universitetsmuseets og Universitetsbibliotekets rolle som fellesarenaer for forskningsformidling. 

Nye møteplasser for strategisk kommunikasjon skal skapes ved å ta i bruk og videreutvikle kunst- og kulturfagenes formidlingsarenaer, blant annet konserter, utstillinger, festivaler og andre kulturarrangement.
Universitetet må med sin beliggenhet i en tynt befolket landsdel med lange reiseavstander satse på å utvikle spisskompetanse i digital kommunikasjon. 
Universitetet skal arbeide for å gjøre formidling meritterende
Åpen og fri tilgang. Å sørge for åpen og fri tilgang til resultater fra forskning og faglige aktiviteter er en hovedoppgave for universitetet.  All kunnskap som finnes i de vitenskapelige samlingene i Universitetsmuseet og i Universitetsbiblioteket må gjøres mest mulig tilgjengelig for både vitenskapelig arbeid og for allmennheten. 
Tydeligere profil. Universitetet skal utvikle og implementere én felles kommunikasjonsplattform og profil som underbygger og tydeliggjør vår egenart og identitet på en positiv måte. 

Organisasjon, ledelse, medarbeidere og infrastruktur

Universitetet i Tromsø skal bygge en robust og fleksibel organisasjon som på best mulig måte bidrar til at de overordnede målsetningene i strategidokumentet nås. 
Organisasjon. Organisasjonsstrukturen skal ivareta behovet for effektiv styring og ledelse, gi nødvendig fleksibilitet, og sikre de ansattes innflytelse over egen arbeidssituasjon. 
Universitetet skal ha et godt og trygt arbeidsmiljø for ansatte og studenter bygget på felles etiske retningslinjer. Det skal  arbeides bevisst for å fremme en organisasjonskultur og et arbeidsmiljø som er inkluderende og rettferdig for begge kjønn.

Den interne budsjettfordelingen skal være tilpasset institusjonens faglige målsetninger og den nye organisasjonens egenart. 

Universitetet skal skape en organisasjonskultur hvor forskning, forskningsbasert undervisning, formidling, samt faglig og kunstnerisk utviklingsarbeid verdsettes likt. 
En fullverdig integrasjon mellom to så ulike kunnskapsinstitusjoner er krevende. Integrasjonsprosessen må håndteres slik at den nye institusjonen på kort tid er samordnet og slagkraftig uten at det forsknings- og undervisningsmessige momentum er gått tapt som en følge av kulturforskjeller og intern strid.  Det skal arbeides hardt for at Det nye Universitetet skal oppleves som én organisasjon både innad og utad.
Ledelse. Fusjonen stiller særlige krav til en strategisk tenkende og beslutningsdyktig ledelse. For å sikre at Universitetet i Tromsø skal kunne realisere sine mål, må institusjonen ha en ledelsesstruktur der ansvar og handlingsfullmakter følger hverandre. 
Toppledelsen ved Det nye Universitetet har et særlig ansvar for at fusjonsprosessen foregår etter intensjonene om fullverdig integrasjon, på en effektiv og profesjonell måte og i respekt for de ulike fagmiljøers egenart. 
Ledere på alle nivå må ha lederkompetanse og kunnskap om lover og avtaleverk slik at de kan følge opp vedtak og styringssignaler på en god måte, ha en klar forståelse av sin rolle i organisasjonen, handle i samsvar med denne og vise respekt for andres roller og funksjoner. 
Medarbeidere 
Personal. Universitetet skal som arbeidsgiver stille høye krav til kompetanse, innsats og resultater fra alle sine ansatte. Personalpolitikken må videreutvikles på en slik måte at den enkelte medarbeider får god faglig og kollegial oppfølging og støtte, samt gode muligheter for videre kvalifisering og faglig utvikling.

Lønns- og personalpolitikken skal være tydelig utformet og  inneholde incentiver som fremmer et godt arbeidsmiljø, god forskning og undervisning og sikker rekruttering. Kvinner og menn skal ha like muligheter for å gjøre karriere ved universitetet. Mottak og integrering av nyansatte skal være en viktig del av personalpolitikken.
Rekruttering og kompetanseutvikling. En av de største utfordringene framover er å rekruttere og beholde ansatte med høy vitenskapelig kompetanse.  Det skal utvikles gode systemer for internopplæring og en spesiell satsing på doktorgradsopplegg tilpasset behovet for intern merittering. 
Den universitetspedagogiske skoleringen av den enkelte underviser og av hele fagmiljøet skal videreutvikles. Å satse på høy kvalitet i undervisningen skal gjøres til et attraktivt valg for den enkelte blant annet gjennom bruk av karrierestigen førstelektor – dosent. 
Det skal etableres et eget strategisk rekrutterings- og kompetanseutviklingsprogram. Programmet skal bidra til at universitetet sikres kompetanse og utvikler kvalitet i forskning og faglig og kunstnerisk utviklingsarbeid og undervisning. Programmet skal også bidra til å nå målsettingen for rekruttering av kvinner til vitenskaplige toppstillinger. Videre skal rekrutterings- og kompetanseutviklingsprogrammet bidra til å dekke det kompetansebehovet som vil oppstå som følge av at mange ansatte går av med alderspensjon de nærmeste år.
Infrastruktur. Fysisk nærhet er viktig for å skape de nye fagmiljøene. Enheter i den nye institusjonen skal derfor samlokaliseres for å sikre faglige og administrative synergier. På sikt er det en målsetting å samle det meste av aktiviteten på campus i Breivika.

